Ego Garnerius Dei gratia Lingonensis episcopus notum facio presentibus et futuris quod R. abbas Sancti Germani Autisiodorensis et eiusdem ecclesie conventus fratribus ecclesie Quinciaci modium bladi quem eis apud grangiam que Logium dicitur annuatim debebant, vendiderunt et in manu Johannis tunc temporis abbatis Quinciaci et Girrardi cellerarii et Guillermi quondam abbatis de Balerna et Aimonis grangiarii Quinciaci guerpiverunt et iure perpetuo possidendum dictis fratribus Quinciaci quittum clamaverunt. Similiter decimam omnium terrarum quas usque ad hanc diem in finagiis de Ecclesiolis et de Lagnia prefati fratres acquisierant perpetuo quietam clamaverunt. Si vero in predictis finagiis decetero terras quoquomodo acquirent aut decimam exsolvent aut iusticie supplementum exhibebunt. Ut autem hoc totum perpetuo ratum et inconcussum permaneat ego G. Dei gratia Lingonensis episcopus rogatu memoratorum abbatis et conventus Sancti Germani Autisiodorensis presens scriptum sigillo meo roboravi. Actum anno gratie Mo Co XCo VIIIo.